Návrh ROZHODNUTIE RADY o stanovisku, ktoré má zaujať EÚ v rámci Rady ministrov AKT – EÚ k rozhodnutiu o prerozdelení časti nevyčlenených zdrojov 10. Európskeho rozvojového fondu (ERF) na spoluprácu medzi krajinami AKT /* COM/2012/0207 final - 2012/0105 (NLE) */





DÔVODOVÁ SPRÁVA Európska únia sa aktívne podieľa na vypracovaní a uplatňovaní nových iniciatív zameraných na pomoc rozvojovým krajinám. Iniciatívy v prospech krajín AKT sú dôležitým prínosom k zníženiu chudoby, čo je hlavným cieľom tak dohody o partnerstve AKT – EÚ, ako aj rozvojovej politiky EÚ. V rámci 10. Európskeho rozvojového fondu (ERF) sa na prostriedky určené na spoluprácu medzi krajinami AKT po prvýkrát vzťahuje viacročná stratégia. V revidovanej dohode o partnerstve AKT – EÚ sa okrem toho stanovuje, že s ohľadom na potreby a dosiahnuté výsledky sa v úzkej spolupráci s AKT uskutoční strednodobé hodnotenie stratégie spolupráce medzi krajinami AKT v rámci 10. ERF. Od pôvodného programovania prídelu prostriedkov 10. ERF na spoluprácu medzi krajinami AKT v roku 2008 boli predložené nové návrhy zamerané na osobitné potreby vyplývajúce tak z existujúcich priorít krajín AKT, ako aj z priorít stanovených Európskou úniou v kontexte jej rozvojovej politiky. Strednodobé hodnotenie stratégie spolupráce medzi krajinami AKT pripravené spoločne so sekretariátom AKT potvrdzuje platnosť všeobecného prístupu EÚ k tejto spolupráci, a nepredpokladá preto významnú revíziu danej stratégie. Krajiny AKT aj EÚ však žiadali o financovanie nových činností na základe súčasného strategického rámca. Ukázalo sa, že pôvodná suma vyčlenená na spoluprácu medzi krajinami AKT v rámci 10. ERF (2 700 mil. EUR) nie je dostatočná na to, aby pokryla všetky tieto nové potreby. Za týchto okolností a v súlade s bodom 6 prílohy Ib k dohode o partnerstve AKT – EÚ Výbor veľvyslancov konajúci v mene Rady ministrov môže prerozdeliť prostriedky medzi jednotlivými finančnými balíkmi stanovenými v prílohe Ib s cieľom splniť požiadavky programovania v rámci jedného z finančných balíkov. Vzhľadom na harmonogram zasadnutí a na nutnosť rýchleho reagovania na zistené potreby by sa toto rozhodnutie malo prijať na najbližšom zasadnutí Rady ministrov AKT – EÚ v júni 2012. Komisia v tomto kontexte a pod podmienkou súhlasu Rady navrhuje, aby Rada ministrov AKT – EÚ prijala pripojené rozhodnutie stanovujúce presun 195 mil. EUR z nevyčlenených zdrojov 10. ERF do finančného balíka na spoluprácu medzi krajinami AKT. Programovanie týchto 195 mil. EUR je v súčasnosti predmetom rokovaní medzi EÚ a krajinami AKT. Využitie celkových dodatočných prostriedkov Komisia schváli v nadväznosti na stanovisko Výboru ERF. Komisia navrhuje, aby sa 100 mil. EUR v rámci tohto prerozdelenia prostriedkov vyčlenilo na doplnenie finančných prostriedkov na mierový nástroj pre Afriku a aby Rada vydala príslušné závery, ak to bude považovať za vhodné. 2012/0105 (NLE) Návrh ROZHODNUTIE RADY o stanovisku, ktoré má zaujať EÚ v rámci Rady ministrov AKT – EÚ k rozhodnutiu o prerozdelení časti nevyčlenených zdrojov 10. Európskeho rozvojového fondu (ERF) na spoluprácu medzi krajinami AKT RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 209 ods. 2 v spojení s článkom 218 ods. 9, so zreteľom na návrh Európskej komisie, keďže: (1) V článku 15 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda o partnerstve AKT – EÚ“) podpísanej v Cotonou 23. júna 2000[1] a revidovanej v Luxemburgu 25. júna 2005[2] a v Ougadougou 22. júna 2010[3] sa zriaďuje Rada ministrov AKT – EÚ s právomocou prijímať rozhodnutia v súlade s dohodou. (2) V súlade s bodom 6 prílohy Ib Výbor veľvyslancov konajúci v mene Rady ministrov AKT – EÚ môže prerozdeliť prostriedky medzi jednotlivými finančnými balíkmi stanovenými v bode 2 uvedenej prílohy s cieľom splniť požiadavky programovania v rámci jedného z finančných balíkov. (3) Zostatok prostriedkov, ktorý je k dispozícii v rámci finančného balíka na spoluprácu medzi krajinami AKT nie je dostatočný na pokrytie požiadaviek programovania vyplývajúcich zo strednodobého hodnotenia. Navrhuje sa presun 195 mil. EUR z nevyčlenených zdrojov 10. ERF do finančného balíka na spoluprácu medzi krajinami AKT, ktorý umožní financovať opatrenia na základe existujúcich priorít EÚ a AKT vrátane doplnenia finančných prostriedkov mierového nástroja pre Afriku vo výške 100 mil. EUR. (4) Vzhľadom na harmonogram zasadnutí spoločných orgánov AKT – EÚ a na nutnosť rýchleho reagovania na zistené potreby by sa toto rozhodnutie malo prijať na najbližšom zasadnutí Rady ministrov AKT – EÚ v júni 2012. (5) Je preto potrebné vymedziť stanovisko EÚ v Rade ministrov AKT – EÚ s cieľom prijať rozhodnutie o prerozdelení časti všeobecnej rezervy 10. ERF na rozpočtové prostriedky určené na spoluprácu medzi krajinami AKT, PRIJALA TOTO ROZHODNUTIE: Článok 1 Stanovisko Európskej únie v Rade ministrov AKT – EÚ k použitiu všeobecnej rezervy 10. Európskeho rozvojového fondu sa zakladá na pripojenom návrhu rozhodnutia Rady ministrov AKT – EÚ. Formálne a menej dôležité zmeny návrhu rozhodnutia Rady ministrov AKT – EÚ možno prijať bez toho, aby bolo potrebné zmeniť a doplniť toto rozhodnutie vrátane jeho prílohy. Článok 2 V rámci prerozdelenia prostriedkov vo výške 195 mil. EUR sa 100 mil. EUR vyčlení na mierový nástroj pre Afriku (APF). V Bruseli Za Radu predseda PRÍLOHA Návrh ROZHODNUTIE RADY MINISTROV AKT – EÚ o prerozdelení časti nevyčlenených zdrojov 10. Európskeho rozvojového fondu (ERF) na spoluprácu medzi krajinami AKT RADA MINISTROV AKT – EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000[4] a revidovanú v Luxemburgu 25. júna 2005[5] a v Ougadougou 22. júna 2010[6] (ďalej len „dohoda o partnerstve AKT – EÚ“), a najmä na bod 6 jej prílohy Ib, keďže: (1) Zostávajúce finančné prostriedky 10. ERF na spoluprácu medzi krajinami AKT nie sú dostatočné na pokrytie požiadaviek programovania vyplývajúcich zo strednodobého hodnotenia spolupráce medzi krajinami AKT v rámci 10. ERF. (2) Aby bolo možné aj naďalej rýchle a účinne reagovať na situácie súvisiace s násilnými konfliktami v Afrike, je potrebné doplniť finančné prostriedky mierového nástroja pre Afriku. (3) Aby sa umožnilo financovanie priorít krajín AKT a EÚ, potrebná suma by sa mala presunúť z nevyčlenených zdrojov 10. Európskeho rozvojového fondu do finančného balíka prostriedkov na spoluprácu medzi krajinami AKT. (4) Je vhodné, aby Rada bezodkladne prijala toto rozhodnutie, ROZHODLA TAKTO: Článok 1 – Spolupráca medzi krajinami AKT Suma vo výške 195 miliónov EUR bude presunutá z rezervy 10. ERF do finančného balíka vyhradeného na spoluprácu medzi krajinami AKT v súlade s cieľmi stanovenými v článkoch 11, 28, 29 a 30 dohody o partnerstve AKT – EÚ. Článok 2 – Žiadosť o financovanie V súlade s článkom 12b písm. a) prílohy IV k dohode o partnerstve AKT – EÚ žiada Rada ministrov AKT Komisiu o financovanie činností navrhovaných Európskou úniou a krajinami AKT, a najmä o poskytnutie dodatočných prostriedkov na mierový nástroj pre Afriku v celkovej výške 100 mil. EUR. Toto rozhodnutie nadobúda účinnosť dňom jeho prijatia. Vo Vanuatu Za Radu ministrov AKT – EÚ predseda [1] Ú. v. ES L 317, 15.12.2000, s. 3. [2] Ú. v. EÚ L 287, 28.10.2005, s. 4. [3] Predbežné uplatňovanie od 1. novembra 2010 rozhodnutím Rady AKT – EÚ č. 2/2010 z 21. júna 2010 (Ú. v. EÚ L 287, 4.11.2010, s. 3). [4] Ú. v. ES L 317, 15.12.2000, s. 3. [5] Ú. v. EÚ L 287, 28.10.2005, s. 4. [6] Ú. v. EÚ L 131, 4.11.2010, s. 3.